“หุ้นเอเชีย” เปิดผันผวน นักลงทุนจับตาประชุม BOJ สัปดาห์นี้
“ตลาดหุ้นเอเชีย” เปิดผันผวน นักลงทุนจับตาการประชุมนโยบายการเงินในสัปดาห์นี้ของธนาคารกลางญี่ปุ่น ซึ่งจะเป็นการประชุมในฐานะผู้ว่าการ BOJ ครั้งแรกของนายคาซูโอะ อุเอดะ
“ตลาดหุ้นเอเชีย” เปิดผันผวน นักลงทุนจับตาการประชุมนโยบายการเงินในสัปดาห์นี้ของธนาคารกลางญี่ปุ่น ซึ่งจะเป็นการประชุมในฐานะผู้ว่าการ BOJ ครั้งแรกของนายคาซูโอะ อุเอดะ
24 เม.ย. 2566

ผู้สื่อข่าวรายงานว่า ตลาดหุ้นเอเชีย เปิดบวกและลบในวันนี้ ขณะที่นักลงทุนรอคอยข้อมูลเศรษฐกิจสำคัญในภูมิภาคเอเชียที่จะเปิดเผยในสัปดาห์นี้
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,631.78 จุด เพิ่มขึ้น 67.41 จุด หรือ +0.23%, ดัชนี HSI ตลาดหุ้นฮ่องกงเปิดวันนี้ที่ 20,049.87 จุด ลดลง 25.86 จุด หรือ -0.12% และดัชนี SSE Composite ตลาดหุ้นจีนเปิดวันนี้ที่  3,300.81 จุด ลดลง 0.45 จุด หรือ -0.01%
ด้านนักลงทุนจับตาการประชุมนโยบายการเงินในสัปดาห์นี้ของธนาคารกลางญี่ปุ่น (BOJ) ซึ่งจะเป็นการประชุมในฐานะผู้ว่าการ BOJ ครั้งแรกของนายคาซูโอะ อุเอดะ
โดยตลาดหุ้นบางแห่งในภูมิภาคเอเชียตะวันออกเฉียงใต้ปิดทำการในวันนี้ (24 เม.ย.66) เช่น สิงคโปร์ มาเลเซีย และอินโดนีเซีย ขณะที่สิงคโปร์จะเปิดเผยตัวเลขเงินเฟ้อสำหรับเดือนเม.ย.ในวันนี้
ขณะที่นักลงทุนยังคงวิตกกังวลเกี่ยวกับแนวโน้มเศรษฐกิจจีน โดยแม้ว่าทางการจีนเปิดเผยตัวเลขผลิตภัณฑ์มวลรวมภายในประเทศ (GDP) ขยายตัว 4.5% ในไตรมาส 1 เมื่อเทียบเป็นรายปี ซึ่งดีกว่าที่นักวิเคราะห์คาดไว้ว่าอาจจะขยายตัว 4% แต่ข้อมูลเศรษฐกิจด้านอื่นๆ ของจีนยังคงอ่อนแอ